《夜坐有怀》
宋代·周孚

冲风凛欲冰，积雪寒未扫。春光来何迟，双鬓倏已老。

悲吟北窗下，孤坐对参昴。不忧釜生鱼，漫谓诗可饱。

平生赏音人，团聚苦不早。陈翁气金玉，蔡子文斧藻。

仓皇一骇散，各适千里道。悠悠残岁月，忽忽老怀抱。

道腴虽自味，俗况固难好。无疑赵居士，欲刬佛殿草。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。